Еутых Аскэр

Еутых Аскэр (1915 — 1999) Iоныгъо мазэм и 25-м, 1915-рэ илъэ­сым Красногвардейскэ районым ит къуаджэу Хьатикъуае къы­щыхъугъ.

1928-рэ илъэсым Адыгэ педтехникумым чIэхьагъ, къыухыгъ, Краснодар дэт кIэлэегъэджэ институтри къыухыгъ. 1936 — 1938-рэ илъэсхэм А. Еутыхыр Адыгэ научнэ-ушэтэкIо институтым бзэмкIэ, литературэмкIэ ыкIи тарихъымкIэ инаучнэ IофышIагъ, 1939-рэ илъэсым щегъэжьагъэу 1941-рэ илъэсым нэс Аскэр Мос­ква дэт театрэ искусствэмкIэ къэралыгъо институтэу А. В. Луначарскэм ыцIэ зыхьырэм икIэлэегъэджэ-консультантыгъ.

1935-рэ илъэсым къыщыублагъэу Еутых Аскэр ытхыхэрэр къыхиутыщтыгъэх. Поэзием, драматургием, прозэм ыкIи зэдзэкIыным зэфэдэу ащылэжьагъ. Иапэрэ усэ тхылъэу «Тимафэхэр» 1938-рэ илъэсым къыдэкIыгъ. Ащ къыкIэ­лъыкIуагъэх рассказхэр зыдэтхэу «КIочIэ ин», усэхэр ыкIи поэмэхэр зыдэхьэгъэ сборникэу «ЩыIэкIакI», лирическэ повестэу «Сшынахьыжъ» зыфиIохэрэр.

Зэо ужым щыIакIэу зэтеуцожьрэм кIэгушIухэу цIыфхэр яшъыпкъэу Iофым зэрегугъущтыгъэхэр Еутых Аскэр ипроизведениехэу «IэнэтIэ дэгъу», «Тыгъэр ташъхьагъ», «Зы бзылъфыгъэ итхыд», «ЦIыфым илъэуж», нэмыкIхэми къащыриIотыкIыгъ.

Еутых Аскэр драматургиеми хэ­шIыкI фыриIэу тхагъэ: ипьесэхэу «Ася», «Бзылъфыгъэ цIыкIухэр», «Пшъэхъу зэрытхъыгъэхэр» зыфиIохэрэр Адыгэ драмтеатрэм щагъэу­цугъэх. ЗэдзэкIын Iофы­шхори дэгъоу фызэшIокIы­щтыгъ. ТхакIом М. Ю. Лермонтовым иусэхэм ащыщхэр, Н. А. Некрасовым ипоэмэу «Кому на Руси жить хорошо?» (М. Пэрэны къор игъусэу) адыгабзэкIэ зэридзэкIыгъэх.

ТхакIом ипроизведениехэр урысыбзэкIэ журналхэм, тхылъ те­дзапIэхэм Мыекъуапэ, Краснодар ыкIи Москва къащыдэкIыщтыгъэх. ГущыIэм пае, «У нас есть такой обычай» ыкIи «Исмаил Шарифет» зыфиIохэрэр журналэу «Огонекым» (1946-рэ илъэс), усэхэр ыкIи поэмэхэр зыдэт сборникэу «Счастье» (Мыекъуапэ, 1946), новеллэхэр зыдэтэу «Священная река» (Мыекъуапэ, 1946), повестьхэу «Аул Псыбэ» (журналэу «Знамя»), «У нас в ауле» (журналэу «Новый мир») къарыхьагъэх. Мыхэм къакIэлъыкIуагъэх урысыбзэкIэ тхыгъэ романхэу «Улица во всю ее длину», «Двери открыты настежь», «Глоток родниковой воды», «Баржа», «Бычья кровь» зыфиIохэри.

2000-рэ илъэсым Москва, А. Къ. Еутыхыр зыщымыIэжь уж, прозэкIэ тхыгъэ тхылъэу «Разрыв сердца», повеститIу дэтэу «Разорванная картина» ыкIи «Я – кенгуру» зыфиIохэрэр къыщыдэкIыгъэх. 2011-рэ илъэсым усэхэр, поэмэхэр зыдэт тхылъ цIыкIоу «Хъырахъишъ» зыцIэр Адыгэ республикэ тхылъ тедзапIэм къыщытырадзагъ.

ТхакIом ипроизведениехэм ащыщ­хэр бзэ зэфэшъхьафхэмкIэ зэрадзэ­кIыгъэх. Еутых Аскэр итворчествэкIэ шIэныгъэ ушэтынхэр, статья зэфэшъхьафхэр, рецензиехэр бэу атхыгъэх. Еуты­хыр Адыгэ Республикэм илъэпкъ тхэкIуагъ, 1938-рэ илъэсым щегъэ­жьагъэу СССР-м итхакIо­хэм я Союз хэтыгъ, гупшысэкIэ гъэшIэгъон IэкIэлъыгъ, творчествэр фэIэрыфэгъугъ, лъэуж зафэ мы чIым къытезынагъэ­хэм ащыщ.

Зэпыщэхэр